Enhedslisten vil blandt andet have drøftet nytårsaften på mødet.

Mandag blev der sat rekord i antallet af indlagte med COVID-19 med 872 på landsplan, Region Nordjylland hævede beredskabsniveauet til 4, som er det højeste, og samtidig står det endnu ikke klart, hvordan julen vil påvirke smittetallene, og dermed potentielt lægge endnu større tryk på sygehusene. Og noget kunne tyde på, at der politisk nu er tilløb til at forlænge de gældende restriktioner, eller indføre flere. Tirsdag klokken 12 er partiernes sundhedsordførere nemlig indkaldt til møde med sundhedsminister Magnus Heuniche, og det er ofte udtryk for, at der endnu engang skal skrues på knapperne i kampen mod smittespredningen. Vil have nytårsaften på dagsordenen Enhedslistens sundhedsordfører Peder Hvelplund har blandt andet bedt om, at situationen omkring fejringen af nytåret bliver drøftet. Det siger han til Ritzau. Flere sundhedseksperter udtaler til TV2, at de forventer, at de nuværende restriktioner bliver forlænget et godt stykke ind i januar. - Jeg tror, at man forlænger alle restriktionerne. Folk fra julen begynder først at blive syge nu, og så kommer smitten fra nytåret efterfølgende, siger Nils Strandberg Pedersen, der er tidligere direktør i Statens Serum Institut, til TV 2. Mandag blev der registreret 2479 nye smittede, mens yderligere 30 er døde med COVID-19.